Марыя, другое дзіця ў сям’і, адораная ва ўсіх сэнсах гэтага слова. Спачатку перамогі ў алімпіядным руху па англійскай мове, затым галоўным прадметам стала хімія. І тут дзяўчынка паказала высокія вынікі, дайшоўшы да фіналу дыстанцыйнай алімпіяды па хіміі “Сузор’е талентаў”. Акрамя гэтага, Маша — кандыдат у майстры спорту па настольным тэнісе, за плячыма ў яе перамогі як на рэспубліканскім, так і міжнародным узроўнях. У 9 гадоў Маша заваявала тытул “Маленькая гамяльчанка года”. З 10 гадоў уваходзіць у Беларускую маладзёжную грамадскую арганізацыю ратавальнікаў-пажарных. На працягу шасці гадоў выступала ў складзе каманды ліцэя пры ўніверсітэце грамадзянскай абароны Міністэрства па надзвычайных сітуацыях Рэспублікі Беларусь у палявым лагеры “Выратавальнік”, рэспубліканскіх і міжнародных злётах юных ратавальнікаў-пажарных, дзе каманда станавілася пераможцай. Скончыўшы II ступень адукацыі з пасведчаннем асаблівага ўзору, маючы захапленне педагагічнай працай, Маша паступіла ў Рэчыцкі дзяржаўны педагагічны каледж, каб атрымаць спецыяльнасць настаўніка англійскай мовы. Стаць настаўнікам яна вырашыла яшчэ ў 3 класе, таму што ёй вельмі падабалася маміна праца, цалкам прысвечаная дзецям.